Diari Oficial de la Generalitat Valenciana


Sumari del DOGV 7675, del 10-12-2015 (2015/9928)

DECRET 228/2015, de 4 de desembre, del Consell, pel qual s'autoritza la supressió d'ensenyaments universitaris oficials de màster a la Universitat Jaume I de Castelló.
-----------------------------------------------------------------------------------------------------------------------------------------------------------------------

### Dades del document

Número de DOGV
:   7675

Data del DOGV
:   10-12-2015

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2015/9928


Data del document
:   04-12-2015

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Descriptors 

:   * Conselleria d'Educació, Investigació, Cultura i Esport
    * Universitat Jaume I
    * centre d'ensenyament

DECRET 228/2015, de 4 de desembre, del Consell, pel qual s'autoritza la supressió d'ensenyaments universitaris oficials de màster a la Universitat Jaume I de Castelló. [2015/9928]  
La Universitat Jaume I de Castelló ha sol·licitat autorització per a suprimir els ensenyaments universitaris oficials conduents a títols de màster que figuren a l'annex d'aquest decret.  
La Llei Orgànica 6/2001, de 21 de desembre, d'Universitats, en l'article 8.2 estableix que «la creació, modificació i supressió de centres, així com la implantació i supressió dels ensenyaments conduents a l'obtenció de títols universitaris de caràcter oficial i validesa a tot el territori nacional, de conformitat amb el que disposen els articles 7 i 35, seran acordats per la comunitat autònoma, bé per iniciativa pròpia, amb l'acord del Consell de Govern de la universitat, bé per iniciativa de la universitat, per mitjà de proposta del Consell de Govern, en ambdós casos amb l'informe previ favorable del Consell Social».  
  
Igualment, la Llei 4/2007, de 9 de febrer, de la Generalitat, de Coordinació del Sistema Universitari Valencià, en l'article 37, disposa que «correspon al Consell acordar la implantació i supressió d'ensenyaments conduents a l'obtenció de títols de caràcter oficial i validesa a tot el territori nacional que s'impartisquen a les universitats valencianes, així com el reconeixement d'altres titulacions, d'acord amb el procediment que, si és el cas, s'establisca reglamentàriament».  
  
El Consell de Govern de la Universitat Jaume I de Castelló va adoptar els acords d'extinció dels ensenyaments de màster que figuren a l'annex d'aquest decret. Així mateix, el Consell Social va emetre els informes preceptius corresponents.  
Per tot això, vistos els articles 8.2 de la Llei Orgànica 6/2001, de 21 de desembre, d'Universitats, i 37 de la Llei 4/2007, de 9 de febrer, de la Generalitat, de Coordinació del Sistema Universitari Valencià, a proposta del conseller d'Educació, Investigació, Cultura i Esport i amb la deliberació prèvia del Consell, en la reunió del dia 4 de desembre de 2015,  
  
DECRETE  
  
Article 1. Autorització de supressió d'ensenyaments  
S'autoritza a la Universitat Jaume I de Castelló la supressió, amb efectes del curs 2015-2016, dels ensenyaments universitaris oficials de màster que s'especifiquen a l'annex d'aquest decret. No obstant això, la Universitat Jaume I de Castelló, sense perjuí de les normes de permanència que siguen aplicables, garantirà l'organització de com a mínim quatre convocatòries d'examen en els dos cursos acadèmics següents a la data d'extinció.  
  
Article 2. Comunicació de la supressió  
Del que s'ha assenyalat en l'article anterior serà informada la Conferència General de Política Universitària.  
  
Article 3. Inscripció en el Registre i efectes  
Aquesta supressió d'ensenyaments es comunicarà al Ministeri d'Educació, Cultura i Esport a l'efecte de la inscripció en el Registre d'Universitats, Centres i Títols (RUCT).  
  
DISPOSICIONS ADDICIONALS  
  
Primera. Limitació de la despesa  
La implantació i el desplegament d'aquest decret no podrà tindre cap incidència en la dotació de tots i cada un dels capítols de despesa assignada a la Conselleria d'Educació, Investigació, Cultura i Esport, i, en tot cas, haurà de ser atesa amb els mitjans personals i materials de la Universitat Jaume I de Castelló.  
  
Segona. Facultats d'aplicació i execució  
Es faculta el conseller d'Educació, Investigació, Cultura i Esport perquè aplique i execute quest decret.  
  
DISPOSICIÓ FINAL  
  
Única. Eficàcia  
El present decret tindrà efectes a partir de l'endemà de la publicació en el Diari Oficial de la Comunitat Valenciana.  
  
València, 4 de desembre de 2015  
  
El president de la Generalitat,  
XIMO PUIG I FERRER  
  
El conseller d'Educació, Investigació, Cultura i Esport,  
Vicent Marzà Ibáñez  
  
  
ANNEX  
Supressió de màsters per al curs 2015-2016  
  
Universitat Jaume I de Castelló  
  
1. Màster Universitari en Estudis Contemporanis, per la Universitat Jaume I de Castelló (codi RUCT 4310152).  
2. Màster Universitari en Intervenció i Mediació Familiar, per la Universitat Jaume I de Castelló (codi RUCT 4310155).  
3. Màster Universitari en Psicologia del Treball, de les Organitzacions i en Recursos Humans, per la Universitat Jaume I de Castelló (codi RUCT 4311735).  
4. Màster Universitari en Psicopatologia, Salut i Neuropsicologia, per la Universitat Jaume I de Castelló (codi RUCT 4311732).  
  
Interuniversitaris:  
5. Màster Universitari en Catàlisi Homogènia, per la Universitat de Barcelona, la Universitat de Castella-la Manxa, la Universitat de Girona i la Universitat Jaume I de Castelló (codi RUCT 4312532).  
6. Màster Universitari en Gestió i Promoció del Desenvolupament Local, per la Universitat Jaume I de Castelló i la Universitat de València (codi RUCT 4310954).  
7. Màster Universitari en Química Sostenible, per la Universitat Jaume I de Castelló, la Universitat Pública de Navarra, la Universitat de Castella-la Manxa, la Universitat d'Extremadura, la Universitat Politècnica de València i la Universitat de València (Estudi General) (codi RUCT 4310366).